11. fejezet

Szent László a Tornai-hasadéknál


A Szádelői-völgyet nevezzük Tornai-hasadéknak! A Tordai-hasadék kelet-nyugati, a Tornai-hasadék észak-déli irányú; másképp pásztázza végig a nap itt is, ott is a fehér sziklákat. A Tordai-hasadéknak két "filiája" van, a Túri- és a Kiscsányi-hasadék, a Szádelői-völgynek egy, az Áji-völgy.


Torna világának ősatyja Atilla. Lovának patkónyomát a völgy egyik sziklájánál számon tartja a nép.
 Fiairól megdöbbentő részletességű hagyományt mentett át az utókornak Stibrányi Gusztáv, megörökítvén Józsa Sándor, szádelői gazda elbeszéléseit:

"A szádelői emberek ma is tudják, hogy a nagy hun birodalom bukását a hun királyfiak viszálykodása idézte elő. Állandó volt a vita s verseny Atilla örökségéért Ellák, Irnák, Csaba, Dengezich és Aladár között. A testvérharcból Ellák herceg került ki győztesen, de hatalma Atilla kardja, kincse s táltoslova nélkül nem ért semmit. Aladáré és Csabáé volt Atilla kardja, s ők Balambér vezérlete alatt Dáciában ütöttek tábort. A kincs Irnák hercegé, a táltosló Dengeziché volt. Ellák herceg rövid ideig uralkodott, élete állandó harc volt a fellázadt őslakossággal, amiben testvérei nem segítették, s így Ellák egy ütközetben hamarosan elesett.  Ő utána Dengezich és Irnák egyetértésben és több szerencsével folytatta a harcot. 

Meghalt Aladár, s most már Csaba is segítette a birtokában levő Isten-kardjával a testvéreit. De csakhamar megint féltékenyek lettek egymásra. Dengezich az Irnák elrejtette kincset szerette volna megszerezni, ő azonban nem volt hajlandó elárulni a rejtekhelyet. Dengezich tudta azt is, hogy Irnák szerelmes az ő mennyasszonyába, Ernye bolgár királyleányba. A kincsért hajlandó lett volna őt átengedni.

Nagy vadászatot rendezett Dengezich a szádelői mészkőhegység rengetegeiben. Javában folyt a vadászat, mikor a királyfiak csoportja a szádelői fennsík hatalmas szakadéka elé ért. Itt pihenőt tartottak, s Dengezich felkérte a főpapot, hogy jósoljon egy bekövetkezendő háború esetére. Az öreg táltos főpap az Oltárkő tetején a tűz fölött forgatta a csontokat, s némán várta, míg azok átváltoznak s jelezni fognak. Ő a királyfiak tanácsadója, ő békíti őket mindig, ha veszekednek. Ő gyógyította Atilla lovait is. Ismerte jól a fiúk erejét s a bennük dúló szenvedélyt, s látnoki szemével a jövőt. A csontok a lila színű tölgyfaparázs fölött már repedeztek, a nép is áhítattal várta a főpap szavát. Csak Irnák herceg volt közömbös. Végre a főpap, a testvéreket a háborúból lebeszélte és békíteni igyekezett őket. A jóslata a következő volt:

- Keletről jöttünk ide a színesen leáldozó nap után. Szépnek láttuk magunk is a napot, és sokat hallottunk a nyugati népek gazdagságáról s kincseiről. Vágytunk a kincsek után s a termékeny földekre. Nem is csalódtunk, gazdagok lettünk. Nincsen azonban hitünk, mert megsértettük az ősi hagyományokat, s nem temettük el Atilla kardját, sem kincsét, sem lovát. Kapzsik lettünk, már az ellenség kincsei sem elégítenek ki, egymásét is megkívánjuk. Ez most a vesztünkre van, mert Atilla kardja Csabának csak a lelkét, Atilla kincse Irnáknak csak a testét menti meg. Dengezichet pedig Atilla táltoslova csak az ellenség ellen védi. Ne tervezzünk tehát addig hadjáratot, amíg Atilla öröke egy kézbe nem kerül.

A táltos kedvencére, Dengezichre gondolt mindenki, s a testvérek is az ő személyét látták a jóslat képében. Dengezich maga is ebben a meggyőződésben volt, s testvéreit figyelte. Csaba királyfi büszke haraggal nézett maga elé, s azután eltávozott. Irnák ott maradt, de csak azért, hogy Dengezichet szemrehányással illesse. Dengezich a főpap szavainak hatása alatt ki akarta engesztelni Irnákot s karonfogva félrehívta beszélgetni. A Csaba eltűnésén aggódókat megnyugtatta, hogy látták a két testvér látszólag békülékeny beszélgetését.

A királyfiak, úgy tűnt fel, kibékültek, de másnap, mikor sehol sem mutatkoztak, keresésükre indultak, s akkor a völgyben megtalálták Dengezich vérbefagyott holttestét, Irnák eltűnt. A szádelőiek szerint Irnák taszította le Dengezichet a mélységbe. Nagy volt a szomorúság és a gyász. A hunok a gyász jeléül levágták a hajukat, s felhasogatott arccal ültek a tetem mellett. A halottat azután ragyogó fegyverzetben, sok drágasággal és Atilla híres táltosával együtt temették el a Szár-patak mentén, a Ravatalnak nevezett szikla helyén. Kőbe vésett sírjára hatalmas sziklatömböt gördítettek, hogy a sírrablók és fosztogatók hozzá ne férhessenek. A vitézek követték a főpap tanácsát, s a mai Szádelő község helyén letelepedtek, s azontúl békességben éltek a markomán törzsekkel
 és az itt élő népekkel.

Sok-sok év után egy napon csodára ébredtek a Szár-patak mentén lakó népek. A hegynyílás bezárult egy éjjel s a patakban sem folyt víz. Helyi pásztorok mesélték később, hogy azon a bizonyos éjszakán valóságos hadsereg lopódzott a Szádelői-völgybe. A hun királyfi kincseit keresték. A pásztorok esküdöztek, hogy lovak nyerítését és csákányok kopácsolását hallották. Virradatra mindent elnyelt a földnyílás és csak Szent László király mögött nyílt meg újra az út."
 "Szent László király a kunok elől menekülve a Torna fölött lévő magaslatokra érkezett. Jó lovon menekült bár, de számos kun szintén lóháton nyargalva a nyomában, a Szádelő fölött lévő magaslaton majdnem hogy utolérte. A király látta, hogy nem menekülhet sehogy sem üldözői elől, leszállott a lováról, s térdre borulva buzgó imával kérte Isten segítségét. Ekkor egy vesszőt pillantott meg, s fölemelvén, megcsapta vele a földet, mire a sziklás föld hirtelen meghasadt és tátongó rés támadt a menekülő király és az üldözői között. Azok már tovább nem üldözhették. A sziklahegy repedése volna a mai Szádelői-völgy."2
A tornaiak úgy tudják, Szent László a lován ülve csapott hátrafelé a kardjával, és akkor nyílt meg a föld
.

Nem az ügyefogyottságnak a jele, hogy a király menekül. Ahogy Mózes sem gyenge, mikor a Vörös-tengeren átvezeti a zsidókat; ahogy Krisztus sem az a Golgotán. Isten a pogányságot nem a pogányság saját fegyverével, egy még hatásosabbal győzi le, hanem az üldözöttön, a szenvedőn mutatja ki dicsőségét: Szent László a vesszővel vagy karddal nyílasztja szét a fennsíkot; Mózes bottal választja ketté a tengert; Jézus Krisztus - Istenemberként - a keresztfa által osztja ketté az egész teremtett világot. Aki velük tart, megmenekül, aki üldöző marad, nem léphet át az új világba.

Miért fontos, hogy visszafelé suhint Szent László? Egészen mélyen beleivódott az ember lelkébe, hogy a hátmögötti világban a sötét, a kiszámíthatatlan, az ártó erők képviselője szeret tanyázni. Oda a boszorkány tud közvetlenül belátni. Gondoljunk arra, ő képes teljesen átfordítani a fejét, s úgy cselekedni rontó praktikáit. Az ő hatóirányát fedezi kezével ösztönösen az édesanya, mikor karján ülő, síró kisbabájának a hátát paskolgatja. Gyermekeit óvja a gonosztól Boldogasszonyunk is, jelezte a Szent Korona hátulján volt zománc képe, amelyet ártó erők, tudván szerepét, leszereltek.

A "menekülés" Isten oltalmának keresését jelenti, mint az imádkozás. Az eközben visszafelé történő cselekvés - pénzszórás, kardsuhintás, vesszőcsapás – jelzi, Isten sugallta tetteket hajtunk végre. Könnyű belátnunk ezek után, mikor Szent Lászlót úgy festik meg, hogy visszafelé fordulva fakaszt a sziklából vizet, azt üzenik nekünk a múltból, hogy a király a Szentlélek erejével Isten akaratát jeleníti meg.

És még egy felismerés fogalmazható meg: aki a múltba nem Isten nevében fordul, az akarva-akaratlanul zavarosabbá teszi a jelent.

Felvetődhetik egy kérdés: amikor a kun vitéz az elrabolt szűzzel menekül, ő nem ugyanúgy cselekszik, mint az űzött Szent László? Most nem lehet ő a Jó ügyű? Azt válaszolhatjuk, hogy a szűz kiszabadítását bemutató mozzanatok már az űzöttből űzővé vált királyt láttatják. A népmondák is a világ újjáteremtését bontják ki. Legfeljebb egy-két képben jelzik, hogy Szent László üldözve volt, míg tátosára fel nem pattant, és Isten erejével meg nem erősödött. Magyar szemszögből látva tehát a szűzszabadítást, egyértelmű, hogy a kun vitéznek kell alulmaradnia a viadalban. Szent Lászlónak kell megtalálnia az élet fájáról való vesszőt. Ezt a vesszőt emeli az ég felé, ez hitének látható fegyvere, mely által hegyeket lehet megmozdítani, hasadékot lehet nyílasztani. Tettének emlékét megőrizte a természet:

"Közvetlen, ahogy megállunk a völgyben, a Cukorsüveg mellett (régebben túrószacskó formájáról Túrókőnek nevezte a kőszálat a szádelői nép), a másik oldalon van egy sziklafal, az Ugrató. Abba' a sziklafalba' van egy olyan mélyedés. Na hát, ugye, a legenda szerint no, az a mai napig is Szent László lovának a patája. Majdnem úgy néz ki, mint egy pata ott, ... nagyobb jóval, mint egy lónak a lába, de ugyanaz a forma. Körülbelül úgy, mint Áj fölött az Isten-kocik."


Vajon miért nem sikerült Szent László ősének, Dengezichnek a hasadékon átjutnia? Haláláról így szól egy másik változat: "Atilla hun király seregének azt a részét, amelyet Ellák és Dengezich herceg vezetett, a kelták és gótok megtámadták és szétverték. A harc folyamán Dengezich herceg megsebesült. Vitézei Atilla szárnyas lovára ültették, s ez kimentette őt. A ló száguldott tova a sebesült lovaggal, de mikor a Szádelői-fennsíkra ért, s a szakadékot akarta átugratni, lezuhant. Ló és lovasa meghalt. Napok múlva Ellák herceg találta meg őket. Dengezichet oda temették el. A sír fölé hatalmas sziklatömböt gördítettek, amelyet a nép Ravatalnak vagy Dengezich-kövének mond. Hajdanában kereszt is volt rajta."
 Múlt századi rege szerint Dengezich halála bűnbánatra indította a testvérviszályban részes Ellákot, és a völgyben élt azontúl a világtól visszavonulva.
 A tátos ereje már kevés az ugratáshoz, mert akivel egy, a hős, megsebesült. Már nem tud Isten erejének kinyilvánítója lenni - vérző naphős -, ezért földi pályája bevégeztetik. Nem bukás ez. Dengezich áldozata és egyben ereklyéje e természeti "Fehéregyházának". Nem csoda hát, hogy a völgy zarándokok útvonala: "Tavaly mentünk Barkára a búcsúra, a skapulárés búcsúra. Hát arra mentünk fel végig gyalog. Az nagyon szép!"


Szent László az üldözőitől megszabadulva megpihent: "... egy kőre ült. Itt látható a lába, kardja és a hátsó része a kőben. Ha az ember beleül a kőben látott nyomokba, jól érzi magát!"
 "A somodi határban, a fürdőtől másfél kilométerre nyugatra van egy kő, melyet a somodiak Szent László-kövének mondanak. A kő az Angyalúton közelíthető meg. ...A legenda szerint Szent László a kőre ugratott, s a kövön rajta van lovának két hátsó patanyoma, valamint Szent László jobb lábának, sarkantyújának és kardhüvelyének nyoma."
 "Meg a kutya nyoma is ott van, és egy feszületke is van, meg virág is."

Ám ez az emlékhely nem válott kegyhellyé: "És akkor persze már ugye éhesek voltak a katonák; nem is annyira talán, mint szomjasak, és ott akart vizet fakasztani (Szent László), annál a kőnél. Hát ugye, hiába vágta be a lova a lábát, nem jött abból a kőből víz. Vagy ő is a kardot, ugye. ...Idébb kellett neki jönni, erre a kegyhelyre!"
 A debrődi szent kúthoz.

"Régente a somodi nénikék a Szent László-kőhöz jártak ki imádkozni.

- Ó, nemcsak a somodiak, a kassaiak is odajártak. És mit nyertek vele, akik odajártak? Kell azt is megnézni, mondjuk, de imára nem kell! Mer' az csak maradván a Szent László után. Itt volt az oltáriszentség, itt miséztek. Itt volt a pap, itt van az oltár helye, minden. Itt igen, itt imádkozhattunk. ... Imádkozva mehet oda is, vissza is, mer' az imádság szép mindenütt, de azt imádani nem lehet."
 De mi azért ne marasztaljuk el ájtatoskodásuk helye miatt a somodi néniket! Nekik a falujuk határában van a kő, az ő világuknak része, és ami a legfontosabb, kicsi fakeresztet állítottak a patanyomba. Nyilván ők ott is az Úrhoz imádkoznak, és ekképpen nekik is igazuk van, és az előbbi véleményezőnek is.


Szent Lászlónak és csapatának a kőtől a debrődi szent kúthoz tehát "el kellett menni, mer' annak be kellett teljesedni! - vallotta egy debrődi néni - idébb kellett neki jönni, erre a kegyhelyre."1 És itt Isten csodákkal bizonyította, hogy Debrőd határában a Szent László-forrás a vidék szakrális központja:

"Hallomásból tudjuk, hogy mikor Szent László Király azon a tájon, a hol most Szent László Kúta vagyon, a Törökökkel meg ütközés végett katonáival szembe állott volna, Katonái nagy szomjúságtúl sanyargattatván, mint egy bőgésre kényokban fakadtak, hallván azt a Török Vezér kérdé Szent Lászlótúl, miért bőgnek annyira katonái? felelé Szent László: mert veled meg ütközni kívánkoznak. Akkor Szent László szíve keserűségében az Istenhez fohászkodván, és íme a Lova patkója helyébül a víz kibugyant, és most is állandó forrással virágzik, mert soha nem fogyott el a vize, de nem száradt ki, ha a faluban nints vizünk, hát a marhákat ottan itatjuk."
 "Azelőtt a forrás alján lópata alakú jel szokott megjelenni, amely csodajel. Mivel abbamaradt a szent király ott történő tiszteletének a megtartása, megszűnt megjelenni."
 "Még azt beszélték a régi öregek, hogy lópatkót látni a forrás vizébe'! Azt mondták, de csak azt hatéves korig látja a gyermek, az aranypatkót a vízbe'."2 A tátos nyoma nemcsak emléke, hanem "védjegye" is a forrásnak, hogy a föld eme pontja lefoglaltatott és bekeríttetett, innét a pogány eltávozzék! Amíg a régi időkben lüktető zarándokélet jellemezte a kegyhelyet, addig bizonyára minden olyan ember láthatta az aranypatkót, aki lelkében gyermeklélek tisztaságú volt. Később már csak tényleg a kisgyermekek, akik a Teremtővel még szinte "paradicsomi” viszonyban voltak. Ma senki sem láthatja, mert a forrást betonba, pvc-csőbe kényszerítve civilizálták.


A vízfakasztás mellé, hogy, hogy nem, a megszelídült vadak csodás megjelenése társult. Talán Medve Imre 1857-beli ponyvairata, vagy a Benedek Elek szerkesztette elemi iskolai olvasókönyv a "ludas". Az élet mindenesetre igazolta a szerkesztői jó szándékot, ha egyáltalán ez az alap: "... mikor Szent László király a seregével itt járt, vonult a kunok ellen. Megéhezett a serege, már lázadozott, hogy nem volt mit enni, mit inni. Hát letelepedtek ezen a völgyön, ide letértek, akkor egyszer csak az erdőből a lovak közé szarvascsorda jött ki, s elvegyültek. Aztán már megfoghattak egypár szarvast, s már az éhségtől meg volt mentve a sereg. Ez legenda, ez benne van a könyvekben. Ezt a debrődiek nem tudják, legfeljebb már csak az öreg nénik. ... Beszéltem a vadászokkal, egyszer jöttek haza, vagy 10-15 autó jött. Ott a vadászháznál megálltak, ahogy odaértek, egyszer csak kijöttek a szarvasok. Ez most történt a hatvanas-hetvenes években. Nyugodtan az autók közt jártak, csak mikor ők kiléptek az autóból, akkor már megriadtak és elmentek. Ez itt történt a Szentlászló-réten."


"Hát Szent László-tisztásának nevezik a rétet, ... azon még egy bokor se nyő, mer' tetszik látni, az egész tisztás az évezredek óta úgy van, mióta csak Szent László létezett."

"Mer' a Jóisten azt úgy teremtette, mint kegyhely."

Szent László megtalálta tehát a népnek e világközepet, küldetését teljesítette, az Oltáriszentség hátterébe vonult. Ahol a természetben a csodás víz, a “bárányult” hús életet ment, a keresztény lélek megértvén a jelet, Isten Bárányának házat épít. Tekintsük át a kegyhely történetét, hogy fokról-fokra végül eljussunk az ötvenes évek megdöbbentő eseményeihez, a Boldogságos Szűznek a kommunizmus legsötétebb éveiben üdvösségünkért vállalt küzdelméhez:

Pesty Frigyes  felkérésére 1864-ben azt válaszolta a debrődi jegyző, hogy:

"A községbeli magyar lakosok székely eredetűek a hagyomány szerint, mi természetük és szókiejtésük után ítélve kétséget nem szenved."
 Erre bizonyíték a következő helyi monda:

"Hát ugye, ide a hunok hamarabb begyüttek, mint a magyarok. És ők itten elfoglalták ezt a Közép-Európát, ahol Magyarország vót. De meg minden nemzetet megvertek itt a környéken. No aztán harcoló csapat, emberek mindig vótak, hát azután oszt szorongatták őket is, úgyhogy már betolakodtak az idegen nemzetek az országba, de még itt jó erőben vótak, mikor egyszer hozták a kémek, hogy északról gyün egy idegen nemzet. Hát, itt álltak elikbe az Áji-hegytetőn, ezen a fennsíkon. Itt harcoltak, a hunok a magyarokkal legelőbb összecsaptak. És a hunok is fogtak el a magyarokból, meg a magyarok is a hunokból. Mikor vége volt a harcnak, hát a foglyokat hallgatták ki, hát egy nyelvet beszéltek! Akkor oszt megörültek a hunok is, hogy hát itt vannak a magyar testvérek, most má' nem lesz baj, akiket ők vártak, akiket otthattak Ázsiába'. A magyarok meg megörültek megin', hogy hát itt vannak a mi testvéreink, akit mink keresünk itt Európába'. No oszt akkor itt a Szádellői-völgybe’ csináltak egy szerződést, hogy ami vót a hunoknak, ami a magyaroknak is vót ezeréves határ, hát ők azt közösen visszafoglalják, oszt elég lesz a két nemzetnek, a hunoknak meg a magyaroknak. No, sikerült is nekik, mikor oszt ideszorították az idegen nemzeteket, akkor a hunokat letelepítették Erdélybe, azokbúl vannak a székelymagyarok. Árpádnak meg, a magyarok vezérének, vót hét vezére. Magyarországot meg felosztotta a hét vezér közt, de három kösségbe’ itt ittmaradtak a hunok: Barkán, Lucskán meg Szádellőbe'. Szádellőbe' a Józsák, Bábósok meg a Túriak, ez a három család a székely, mer' azokból vannak Erdélyben a székelymagyarok, a hunokból."
 Ezek a falvak Debrődtől közvetlen nyugatra vannak, s közéjük tartozik Áj is. 

Nem ellentmondás, hogy más debrődi eredettudat is létezik: Az ősök "Debrecen környékéről jöttek ide fel. Hoztak a papok munkásokat, ... ez a kis falu így települt, hát lehet."
 Tatár, portyázó török itt is pusztított, történhetett hát ide is betelepítés, így egymás mellett békésen megférhet a két hagyomány. Tény azonban, a székelyek és az alföldiek között is élő az ö-ző beszéd, ami a debrődieket még ma is jellemzi. Az sem kizárható, hogy a "Debrecen környékiek" Kuteszk Bökönynél fogságba esett kunjai, akiket Podhradczky szerint Szent László telepített Jászó környékére.

"A tatárjárás idején a községet felégették, a megmaradt lakosság az erdők közé menekült, és ott egy patak völgyében építve fel házait."
 Ennek emlékezete a néphagyományban is él, de a török veszedelem eseményeivel áthatva: "Szepsi felé, az erdő szélén van a Rigómező. Ott volt a kösség, Rigó. Azér' minket rigónak hívnak. Aztán jött a törökdúlás, és akkor a nép menekült, ez itt erdőség volt, és itt húzódtak meg a forrásnál, a Szentjánoskánál
, mer' itt volt víz az erdőben, egy Ádám nevű család. Azér' hívják ezt a gödröt Ádám-gödrének most is. És volt egy öreg néni, ... ő még emlékszik rája, hogy kőbe volt bevésve egy ilyen barlang abba' a gödörbe, hogy abba' lakott még valamikor az Ádám család."

"A plébánia alapításáról ezt olvassuk az 1855-ös káptalani látogatás (Canonica Visitatio) feljegyzéseiben: ... a jászó-debrődi plébánia egészen ősi, de nem tudni, hogy mikor alapították."

1497-ben „II. Ulászló király uralkodása alatt Domonkos prépost, aki a Báthoryak ősi nemzetségéből származott, ... többek között a Szent László-kápolnát emelte a debrődi földön az erdők között, igen szép kiemelkedő helyen, amely mellett remetelak volt. ... Nemcsak a szomszédos helységekből, de a távolabbiakból is, sőt egészen Kassáról összesereglettek a processziók Szent László ünnepén áhítatosan énekelve. Ugyanakkor történt a környéken a rigók tömeges befogása, amely cselekmény miatt a jászóiak Debrőd lakóit "merulae"-nak, ottani nyelvhasználattal "debrődi rigónak" is csúfolják, akik ezt a jelzőt nem szívesen viselik el."3 Még egyszer előkerült a "rigózás". Gyaníthatjuk, a búcsújárás idején történt madárfogás a lélek megtisztításának kísérő cselekménye lehetett, hiszen a rigó fekete vagy szürkén feketepöttyös tollazata és bájos éneke miatt az ördög jelzőjeként is szerepelhetett a régiek tudatában.
 Primitív cselekedet volt a rigóvadászat? Nem! Drámai jelenet az isteni színjátékban. A luxusfogyasztás miatt történő tömeges madárbefogás a primitívség.

A téli napfordulókor, karácsonykor Gyergyóditróban, Székelyszentkirályon és tapasztalatunk szerint Csíkrákoson a közelmúltig - hajdan bizonyára másutt is – verebet/verebeket (aprómadarat) eresztettek el a gyermekek a templomban az éjféli misén. A Kassai Kódex alapján tudjuk, hogy a középkorban táltosokat fogtak perbe, sőt két papot is, mert karácsonykor megáldották a fiatal kerecsensólymokat, turulmadarunk földi másait, amelyekkel azután nagy röptetést, vadászatot tartottak az ifjak. A téli napfordulókor tehát madáreresztés történt, míg átellenben, a nyári napfordulókor, a debrődi példa szerint, madárbefogás. A halál fogságából szabadult ki a lélek, illetve az életben szárnyalt és megszeplősödött léleknek kell visszatérnie, magába szállnia, meggyógyulnia? Ezt játszották volna el a régiségben e két ünnepen?

A kegyhely szent kútja az 1700-as években "Németek kútjának is mondatik, mivel a felföldi Németek a Pótsi Szent út járásának alkalmatosságával itt szoktak megpihenni."3
A szepességi katolikus németekre gondol a krónikás, akiknek szívébe mélyen belevésődött Szent László tisztelete. A zsegrai, vitfalvi, svábfalvi s más egyéb templomok falára tekintve nap mint nap átélhették a Szent Korona-népe megtérésének drámáját, a király párviadalát. A szepesi szászok az egykori lándzsás őrnép örökségét éltették tovább!
 Nemcsak kép által azonban, hanem szóban is. Egy csodálatos tudású, göcseji, Salomvár-dózsahegyi hagyományőrző, Gál Sándor bácsi a Felvidék mára már feledésbe merült egyik mondáját valahonnét elméjébe véste: Szent Lászlót a királyi lélek-madár vezeti, de a mindenki életét egyformán megmentő madár már a Szentlélek-galamb. Ne gondoljunk azonban két különböző madárra! A sas (turul értelmében) és a galamb egy Lélek segítségét mutatja: "... olvastam, Szent László, amikor fenn járt a Mátrában, a csehekkel volt neki háborúja. Már nem volt semmi élelmük sem, tehát már étlen-szomjan akartak halni, amíg aztán végre egyszer a László észreveszi, hogy egy szikláról felszállt egy sas. És aztán akkor mondta a fiúknak, hogy:

- Fiúk, onnan felszállt egy madár! Valahogy fel kell oda jutni, és ott kell tojásnak lenni!

Fölmentek és két nagy sisak tojást szedtek, ez mentette meg az életét, és ezt a hegycsúcsot  még máig is Galamboskőnek mondják. ... Még amikor mink ezelőtt négy vagy öt évvel mentünk ki Czestowhovába a szentgyörgyi pappal, aztán ott az egyik idősebb bácsi is, aki velünk volt, aszondja:

- Nézzétek, azon a részen van a Galamboskő, amit Szent Lászlóról neveztek el.

Most már szlovák terület. …

A királyi lélek-madár okán szólunk arról is, hogy Szent János apostolnak, mint evangélistának a jelképe a sas. A magas égben szárnyaló Napmadár a "verebeknél" sokkal többet lát; ő az, aki írhat a teremtés alapmisztériumáról, az Igéről. Ez a Napmadár igencsak megfelel a mi égi követ-madarunknak, a turulnak. Felmerülhet a kérdés, a tizenkét apostol közül nem Szent János sorsa a miénk? 

A keresztre feszítéskor, "amikor Jézus látta, hogy ott áll az anyja és szeretett tanítványa, így szólt anyjához: "Asszony, nézd, a fiad!" Aztán a tanítványhoz fordult: "Nézd, az anyád!" Attól az órától fogva házába fogadta a tanítvány.
" János Mária első fogadott fia lett. Szent István által mi is Mária első fianépe vagyunk. Jézus a szavait akár mondhatta volna királyunknak is az országfelajánláskor, és mi is "megosztottuk" Kárpát-hazánkat a Boldogságos Szűzzel. 

Jézusi és jánosi sorsú nép vagyunk egyszerre? Lelkünkben évszázadok óta a Keresztrefeszített kínjaiból részesülünk, de jánosokként minden szenvedést - olajban főzést - túlélünk? 

Mária mennybevételekor Jánost vezették elsőnek az elszenderülő Szűzanyához. Hasonlóképpen, Turul Szent Királyunk volt az első, aki ezt a fogadott fiúságot az Ég Királynőjéhez fordulva is folytatta. E két augusztusi ünnep szervesen összetartozik nálunk.

János látja karácsony misztériumát: "És az Ige testté lőn, és miköztünk lakozék." Ott is van ünnepe Jézusé után közvetlenül. Láttuk korábban a csángó hagyománynál időzve, hogy ez az az idő, amikor Szent István személyében a Turul-királyok befogadják lelkükbe az Igét. Sőt, ekkor látják is meg a regősének szarvasának agancsán keresztül, és ekkor kerekedik fel Szentelő László, hogy rést vágván bárdjával a pogányság szikláján, beeressze a világba a Világ Világosságát.

Jánost a görög egyház 100-120 éves aggastyánnak ábrázolja, a latin hagyomány pedig szűz ifjúnak. Hej, de sokszor eltemettek már minket is, ám az áldozataink mindig meg is ifjítottak. Vállaljuk mindenkor az áldozatot! Akkor nem balsors a sorsunk, hanem kegyelem, és utunk is Szent János útja lesz: utolsó prédikációja után elindult a templomában megásott sírja felé, aztán mennyei fényességben eltűnt a hívek tekintete elől. A Napbaöltözött Asszony s Szent Fia haza hívta.

A sas-turul jelképről szólva a griffet sem hagyhatjuk ki. Őseink gyakran ábrázolt jele volt. Nagyon jól tudhatták, hogy eredendően minden ember az Égisten fia, és kitüntetetten, szerepük okán ez a fejedelmeknél "érhető tetten". Sas-turul köt az éghez, oroszlán-párduc a földhöz. Lelki-szellemi erőt közvetít az első, s gerjesztője a másiknak, a testinek. Mindez azonban nem két dolog, hanem egy: a griff. A fejedelmi griff turulja az uralkodás jogát "hozza le", hogy ez az ige oroszlánképp-párducképp hatalomként érvényesüljön. A griffhagyomány Krisztussal szervesen folytatódik. Az ő griffjelében a feltámadása és mennybemenetele rejlik.

Nincs rá szó, mennyire csodálatos, ahogy a Mennyei Atya vezeti a megváltás felé a népeket! A mi „ószövetségünk” is - figyeljük épp a griffet! - milyen "tervszerűen" vált krisztusi szövetséggé! A jelképbe rejtett ige arccá és névvé, a természeti világközép templommá. A gyümölcs feltételezi a fát: ostobaság "végképp eltörölni", azaz kivágni. Csak metszeni kell.


Már említettük, hogy a Szent László-templom mellett remetelak állott. 1761-ben vagyunk: "Van itt egy remetelak ...az emberi társalgástól eléggé távol. Egy remete lakik benne, ... neve Penner Ferenc, váci magyar, mintegy 58 éves, aki megállapodott életében és erényeiben már 24 éve. Ebben a remeteségben eltöltött jóravalóságáért ajánlásra méltó: mivel nem jár ki alamizsnát gyűjteni, hanem szinte az egész évet a falusi gyermekek oktatásával és madárfogással ártatlanul tölti. Még a tudományokban jól jártas és a remeték fekete ruhájába öltözve bűntelen életet él."

A templom pusztulása - mintegy 25 méter hosszú és 8 méter széles épületről van szó - II. József kalapos "király" hatalma idején kezdődött el. Nem engedélyezte, hogy a tetőt újrazsindelyezzék. 1812-ben azután egy szélvihar lesodorta a megbomlott tetőzetet. Nem sokkal később, báró Fischer Norbert jászóvári alperjel lemásoltatta az oltárképet, s átmenekítvén, ma a falu plébániatemplomában, a kórus falán látható. Az olajfestmény alsó része foszlódott. A régi öregek szerint a zarándokok csókjaitól válott szakadozottá. 1834-ben épült a debrődi új templom, s ide még a Szent László-templom egyik harangja is átkerült. Eredetileg négy harang volt a szent kútnál. "Három darabot elvittek az első világháborúban, és egy megvan még most is. Vagy 50-60 kg, latin feliratú, mely magyarul így hangzik: "Istennek dicsőségére én vagyok a király." Ezt a (Szent László-harangot) lélekharangnak használták, és ha valami égiháború jött, ezt szólaltatták meg legelőször (!), hogy a jégverés kerülje el a község határát. Utána a középsőt, ... mely Péter és Pál védőszent nevét viselte. Ha a felleg mégsem fordult el, akkor a harmadikat is meghúzták, amely Szentháromságnak a tiszteletére készíttetett, és így harangoztak néha órákat vagy egész éjjel is."

Amikor már romos volt a templom, még akkor sem szűnt meg oda a búcsújárás:

"Szentlászlónál misét tartottak, itt háromnapos búcsú volt. Mer' június 29-én van Péter-Pál, akkor volt itt a faluba' a búcsú. Szent László 27-én van, akkor volt ottan, úgyhogy háromnapos búcsú volt itt valamikor, a régi öregek beszélték."
 “... én csak az öregektől hallottam, igen sok nép volt..., az egész tisztás tiszta szeker volt, szekerrel jártak a környékről. ...Az a tisztás tele volt néppel, mikor a búcsú volt.”
 "... ott meggyógyulnak katolikusok és nem katolikusok szemfájdalmakból, magas lázból és köszvényből."1
Szent László forrásvize nemcsak az embert, hanem mindenféle jó társát újjáteremti:

"Még a beteg teheneket és a többi állatot is ezzel szentelték meg. Édesapám bement az istállóba és keresztet csinált minden oldalról neki ezzel a vízzel. Minden állatra, a kiscsibékre is jó volt."
 "Ha megellett a tehén, akkor a kisborjút is meglocsolták Szent László-vízzel, tenyerükből vagy az ujjukról. Volt, aki az állatok ivóvizébe is öntött."5 "Édesapám újévkor Szent László vízzel hintette meg az állatokat és az egész istállót. Én is szoktam a tyúkok ivóvizébe önteni."5 Mennyire egybevág ez a bukovinai székely hagyománnyal, amely szerint az újév királya Szent László, az első felhúzott kútvíz Szent László király aranyosvize; s a zempléni falucska egyik istállóajtaján ábrázolt Rákóczi-arc világóvó erejét is megérthetőbbé teszi ez a debrődi vallomás!

"A gazdák a szántóföldeket is megszentelték ezzel a vízzel. Tavasszal, amikor kezdett a kikelet, a rétre mentek, a földekre mentek. Ha nem volt olyan sok dolog, akkor ment az egész család, ha nem, akkor a gazda maga, egyedül. De imádkoztak is, a Miatyánkot, a Hiszekegyet, Üdvözlégyet."5 "Édesapám mikor legelőször ment ki szántani, mielőtt az első ekenyomot csinálná, akkor megszentelte. Ahogy kezdte a munkát tavasszal, amikor beleakasztotta az ekét."5
A templom falai e század 10-es, 20-as éveiben, a magyar összeomlás idején a mészégetők által tűntek el. Ma körülbelül csak egy méter magasan vannak meg: " - Még mink iskolába jártunk, a tanító kivitt oda minket, hát még akkor a templom fala mind állt körül...

- Úgy emlékszem rája, hogy ott állt a szekér, és bontották, és abból égették a meszet!

- A szent kövekből, a szent kövekből!"
 - emlékeznek az öreg debrődiek.

A falut 1944. áldozócsütörtökén, Urunk Jézus mennybemenetelének napján félelmetes esemény rázta meg. Gömbvillám robbant be a templomba a délutáni litánia alatt. Négyen haltak meg. 1944-ben vagyunk: bűneink következménye volt-e a csapás? Egyben előjele a templomig férkőző újpogányságnak?

A szentkutat a debrődiek viszont mindig éltették: "Az a forrás, az nyitott forrás volt, teljesen nyitott ...én még fotbalista voltam, emlékszek rá, 20-21-22 éves koromba' (30-as évek elején) odajártunk, és mindig kipucoltuk az árkot ottan. ... Oda minden vasárnap mentek a Szentlászlóhoz kirándulni, ...és aki ott járt, az ugye kipucolta azt a forrást. Azt mindig pucolták."


Ennek a hitnek köszönhetően tudta itt a Boldogságos Szűz 1951-ben megindítani népéért a szeretetküzdelmet. Földi segítője Konderla Istvánné volt. A róla készített pszichológiai szakvélemény újságban megjelent változatával adunk áttekintő képet a történtekről, azután ezt a szemtanúk személyes élményeivel kerekítjük ki:

"Ismeretes, hogy jelenések voltak a múltban és vannak a jelenben is. Erről tanúskodik a debrődi eset is. A 66 éves K.M. asszony esetéről van szó. Beteglapja száma 11152/61, háztartásbeli. Gyermekei nevelését bigott vallásossággal irányította. 1954-ben elítélték vallási bujtogatás miatt. 1951 májusában kétszer figyelemre méltó álma volt, amelynek a tartalma időbelileg Gyümölcsoltó Boldogasszony, március 25-e napjára esett, amelyben saját maga 18 éves lánnyá változott.

Ebben az álomban bemutatkozott neki egy gyönyörű karcsú nő, halványkék ruhában, krémsárga fátyolba öltözve. Csodás gyönyörű forráshoz vezette őt, amit megáldott, és szent, kegyelemteljes zarándokhelynek jegyzett meg. A forrás minden betegséget gyógyít, kérte, hogy a romok helyén új templom épüljön, ahol a bűnösökért rendszeresen Istentiszteleteket végeznének. A gyönyörű nő kérte, hogy minden rózsafüzértizedhez a "Fatimai ima" legyen kapcsolva. A mi páciensnőnk különleges "Mária-rózsafüzért" imádkozott, amelyben hét szemből állt egy tized. Hét szem azért, mert az Istenanyának a Szíve hét tőrrel lett átdöfve. Megbízást kapott az álom tartalmának terjesztésére a vallásos nők között, de egy évig hallgatott, hogy elkerülje a kinevetéseket.

1952-ben álmában kétszer újból megjelent neki a Szűzanya és szigorúan megparancsolta, hogy terjessze a jelenéseket. Elmondta tehát a harangozónak és három vallásos nőnek. Ezek az elmondottak alapján azonosították a Szent László-forrást Debrőd falu határában, Szepsi mellett. Elvezették őt a nevezett forráshoz, amely teljesen azonos volt az álomban látottal. Megfelel a valóságnak, hogy a nevezet helyen a 17. századbeli templom romjai találhatók. A forrás kb. 200 méter után eltűnik a föld színe alatt, ami jellegzetes jelenség a mészköves dél-szlovákiai tájon.

Szűz Mária születése napján, szept. 8-án 1952-ben történt az ő elbeszélése alapján a következő jelenés: Ima közben a fent említett helyen hirtelen erős vihar keletkezett, a Nap elveszítette a fényét és üres sötét körré változott. A természet a szent hely körül aranysárga színt kapott. Az egyik vallásos asszony a Napban a prágai Jézuskát vélte felfedezni. Egy evangélikus vallású zarándoknő, aki még a Mária-kultuszt nem ismerte, hangosan felkiáltott, hogy a Napban a Szűzanyát látja, ahogy a halott Krisztust tartja a karjában.

Ennek a nagy jelenésnek a híre gyorsan elterjedt a környéken és a következő vasárnap zarándokok indultak Debrődre. Az emberek imádkoztak és vallási énekeket énekeltek. A délutáni órákban a Nap leereszkedett egészen a fák fölé, miközben egy nő felkiáltott, hogy látja rózsafüzérrel a Szűzanyát.

Legelőször, állítólag a mi páciensnőnk látott egy szív alakú árnyat, azután egy tökéletesebb jelenség tárult a szeme elé, ahogy ünnepélyes kíséretben tizenkét angyal viszi a Szűzanyát az égbe. Egy fiú észre vett az égen egy kelyhet a szentostyával. Mások virágokat láttak hullani az égből. Mindezek a jelenések szürkületig tartottak. Sötétedéskor a mi páciensnőnk a templom romjai között gyertyákat látott égni és a fényükben egy kövön a Szűzanya állt. Az ujjaiból aranysugarak sugároztak, barna, hullámos haja a vállára omlott. A lábain kereszt alakban arany csíkokkal díszített lábbeli volt. Ezután a látomás után elsötétedett a szeme előtt a világ és elájult.

Az elkövetkező években a mi páciensnőnk ezt a szent helyet szorgalmasan látogatta. A jelenéseiben tudomására adatott, hogy ha az emberek eltérnek az igaz hittől, akkor az Isten nagy szenvedéseket enged a földre: földrengéseket árvizekkel, villámlásokkal és sötétséggel. Látomása volt Istennel is, ahogy a Szívéből csepegett a vér. Elmondta, hogy a Szíve a sok sértés és az emberek hittől való eltérése miatt vérzik. Sírt, mert az embereknél a szeretet hiánya miatt a gyűlölet van túlsúlyban.

1960-ban a Szűzanya azt mondta a páciensnőnknek, hogy minden hónap 28-án fontos jelenés lesz. Ezeken a napokon zarándokolt a forráshoz. Elmondta, hogy a Szűzanya a jelenésekben gyakran siratta az embereket a hűtlenségük miatt. Átadta neki a titkokat a világ sorsáról, de egyidejűleg megtiltotta, hogy ezekről beszéljen. A családi életben való szenvedéseit az Istenanya a vigasztalásaival pótolta a jelenésekben.

Erősen hisz a Szent László-forrás csodás gyógyító hatásában. Ettől a víztől meggyógyultak a hibás járásban szenvedő zarándokok, különféle fájdalmakkal és betegségekkel küzdők, sőt még a rákbetegek is. Látomásaiban - ahogy mondta - néha az egész szobája megtelik erős fénnyel és elárnyékolja a betegeket. Szent Anna ünnepe előtt észrevette a fellegek fölött álló tizenkét éves Máriát és Szent Annát könyvvel a kezében. Két Nap különös sárgászöld és lila színű sugarakat bocsátott ki. Néha a fellegekben Szepsi irányában az Istenanya alakját látta. Azt mondta nekünk, hogy a Szent László-forrás hírét a Lourdesi barlang mintájára szándékozza elterjeszteni. A hívek adományaiból három kisebb kápolna épült fel, gazdagon díszítve szobrokkal és a szentek képeivel.

A személy pszichológiai kivizsgálásakor 81 választ kaptunk, amelyből hét a különleges fenoménok csoportjába tartozik. Különleges továbbá az, hogy nem voltak jelen nála a szchizofrénia alapvető tünetei. A mi páciensnőnknél fontos parafrén tünetet észleltünk, összhangot a belső elképzelések és a külső tettek között. Ez a tünet a szchizofréniánál soha se fordul elő. A szchizofréniás páciens ugyanez idő alatt (11 év) már olyan mélyen determinált lenne, hogy nem lenne képes a hallucinációival és téves gondolataival meggyőzni és megragadni az embereket. Maximálisan szuggesztíven hatottak a páciensnőre, úgy mint a jelenlévő zarándokokra a Szent László-forrás és a templom romjai, amelyekhez a történelmi múlt fűződik.

Kötelességünknek tartottuk a debrődi jelenést analyzálni tudományos pszichiátriai szempontból és rámutatni igaz alapjára ennek a csodának, amelynek bizonyos hatása volt."
 


"Konderla néni nem idevaló volt, mer' ő szintén Magyarból származott ide. Magyarországból jött, de még a régi monarchia alatt. Hát azt mondta: ...

- Jaj, édes Szűzanyám, hogy én hogy menjek oda, mikor én sose voltam ott, azt se tudom, hogy hol van, merre kell menni? - Hát azt mondta neki a Szűzanya, hogy nem baj, csak végy magadhoz vagy 3-4 asszonyt, és eredj, majd én vezetlek. Úgyhogy elindultak."

"Itt laktam már akkor is Debrődön. Üzent nekem Konderla néni, hogy jöjjünk ki a Szentlászlóhoz, hogy lesz itt jelenés. Hát mi kijöttünk a gyerekekkel. ... Úgyhogy mink kiértünk, de még ők nem voltak itt, és mikor ők kiértek, mindjárt letelepedtek a fához, de közben mindjárt kezdett zengeni északról. Zengett, hát mi megijedtünk, hogy a gyerekekkel vagyunk, oszt ugye elég messze lakunk, hát mi elindultunk vissza haza. Mondták ők, hogy ne menjünk, ne menjünk, na dehát csak mentünk, mert féltettük a gyerekeket, hogy megáznak. Ősszel volt, szeptember 8-án, 52-be'. Hát osztán akkor mink elmentünk haza, ők itt maradtak. Leültek ide, ugye valamit ettek is, ... hát volt köztük egy luteránus asszonyka, az látta meg először a Szűzanyát az Úr Jézussal az ölébe'! Hát ő szegény nem is merte mondani, hiszen ő nem katolikus, és hogy ő látta meg, hát talán kinevetik. De hisz meglátta mind, akik ott voltak, mind! A luteránus asszony pedig áttért katolikusnak. ... És ennél a fánál volt a legelső jelenés. Úgyhogy ide hoztak is ki egy asztalkát, ugye oltárt, ... és ugye meg lett örökítve, hogy onnan lett az első jelenés."

"És akkor mink már csak a kút fölött letérdeltünk, és egyszerre kezdtünk imádkozni, és egyszerre nagy fényesség! Ott olyan nagy fényesség vót, ott nem láttunk csak tiszta ragyogó fényt! És a fénybe', középen mindig jobban bontakozott ki a Szűzanya. Egy ennyire a földtől, ilyen magasságba', így állt a Szűzanya. A templomba' (a faluban) is van a Szűzanya-szobor, így állt, hát én annyira nem is tudtam hogy (mit tegyek), az ima is abbamaradt, csak így néztem-néztem és gondoltam: Szűzanyácskám, gyógyítsd meg nekem a szememet! Míg élek ne fájjon, és add meg nekem az örökéletet! Ezt így magamban gondoltam, ezt nem felejtem el soha! És akkor csak néztem, többet nem tudtam gondolkozni se, csak néztem-néztem, és egyszer akkor mindig halványabban és megint elmúlt az egész."

"Na akkor üzent nekem Konderla néni, hogy hát mér' jöttünk haza, hogy milyen nagy jelenés volt, és azt mondja, hogy szeptember 15-én, Fájdalmas Szűz napján újra lesz jelenés. Akkor kigyöttünk, de már nem gyerekkel gyöttem én se. Innen Debrődről sokan voltunk, meg Szepsiből is sokan voltak. ... Innen a kereszttől kezdték a stációt a templomrom körül járni. Hát csatlakoztam én is hozzájuk. Azt mondja a szomszédasszonyom, mer' ő már itt volt: - Jaj, Margit néni, mér' nem gyött hamarabb, milyen nagy jelenés volt! - Hát én ugye elfakadtam sírva, hát mondom, nem érdemeltem meg, hogy lássam! Na de majd csak! Mikor elindultunk a stációval, oszt mentünk erre a templomrom körül, hát bent a templom belsejébe' úgy az égtől a fődig, egy igen fényes sugár, így szélesen le az égtől a fődig! És ahogy mink mentünk kível a stációval, az imádsággal, az a sugár kísért bennünket bent a templom belsejébe' környetlen körül. Vissza elértünk idáig, addig gyött a sugár velünk, de bent a templom belsejében. ... Akkor a nap elvesztette a színét, úgyhogy leeresztette úgy a színét, hogy semmi színe nem volt a napnak, úgy állt az égen, mint egy Krisztus-teste, mint a szentostya. Úgy állt az égen a nap! De annak semmi színe, abszolút nem, belenézhetett az ember szabad szemmel! És le gömbök hulltak, rózsák hulltak a napból, meg a szivárvány minden színébe gömbök, mindenféle színbe'! A határba' is, nemcsak itt, a határba' is! Úgyhogy az emberek látták a faluból is, hát mentek, szaladtak, hogy szedik a rózsát, mer' hogy hullt a rózsa a napból. Igen szép, módnélküli szép jelenetek voltak! Mindennap, kivétel nélkül, kettőtől négyig. Úgyhogy a férjem is azt mondta, hogy ment a motorkával
 Szepsibe, hát a kisállomáson ott oszt mindennap úgy álltak, így mint az ujjam, egymás mellett a népek, oszt úgy nézték, mer' ezt nemcsak itt láttuk, ezt látta az egész környék! ... Mondom, 15-én, hát igen szép jelenések voltak. Én láttam, hogy az északi oldalon a fákat is, meg egészen az égig, így hömpölygött a láng! Így, így oly piros láng! Úgy, mintha égett volna valami. Még hültettem
, mondom, jaj Szűzanyám, mer' én olvastam a fatimai megjelenést azelőtt, ...megmutatod a poklot nekünk is, mint a fatimai gyerekeknek? ... És ők láttak benne alakokat is, én nem mondhatom, látni nem láttam semmit, de égtül a fődig így hömpölygött a láng az egész északi oldalon! Na osztán minden olyan sárga volt, ... hogy a falevelek úgy rezegtek, mint az arany! De tiszta sárga volt, olyan, mint az aranyszálak a karácsonyfán. Kezünk, mindenünk oly sárga volt. Hogy mentünk haza, már estefele, má' gyöttek Komarócból, Csécsből, Makrancról biciklikkel. Azt mondják, asszonyok is, emberek is: - Asszonyok, mi van ott? ...Mikor beértek lent az erdő szélére, megsárgult mindenök, a biciklik is, a kezök is, tisztán úgy mint az arany. Azok sírtak is, meg nem is tudták, hogy beszéljenek!"

"Az emberek a mezőn voltak ugye, ... kukoricát törtek. Szeles Lajos a Hosszúhegy alatt volt, ottan a Szentlászlótól ahogy jövünk be ... ott törte a kukoricát. És akkor azt mondta, hogy a rózsák csak úgy hulltak a levegőben! Nemcsak ő, de többen látták! Azt én is láttam, a libák, ahogy mentek, az egyik sárga, a másik vörös, a harmadik rózsaszín. ... Hát tényleg hogy csoda volt!"

"Mikor a jelenések kezdődtek, hát ugye a templom fala be volt omladozva, be volt egész odáig a bükkfáig nyőve. Volt itt egy öreg bácsi, ... már meghalt, Németh Józsi bácsi volt. Hát azt mondja: - Asszonyok, ki kéne menni kipucolni a Szent László-templom belsejét! - Hát fölszedelőzködtünk, ...akik úgy itthon voltunk, ...kimentünk, s kipucoltuk úgy egészen az aljáig. Ki volt szépen hordva, úgyhogy másfél méter magasságra megvolt a fal, és az oltár alapja is ott van. Oszt az az ember csinált lépcsőket, végig a keresztképtől egész végig fel a templomba, lépcsőket csinált kőbül."1 "És aztán megin' egy pányi lány, egy református lány, mer' jártak ide mindenféle vallásúak, hazament, és azt mondta az édesanyjának, hogy: - Anyukám, nekem rögtön vegyél egy rózsafűzért! - Minek? - Azér', mer' nekem a Szűzanya megjelent ottan a templomban, és azt mondta, a kezén volt a rózsafűzér, hogy ezt a rózsafűzért imádkozd! - Úgyhogy az anyja vett is neki rózsafűzért, és azt imádkozta a református lány."

"Szombaton vagy ilyen lefokozott ünnepeken, mikor nem volt nyilvános ünnep, a Mária-ünnepek, mer' azokat ugye eltörölték, de itt mindig tele volt, processióstól gyött a nép sokáig. De itt vótak a detektívek is ... itt cirkáltak motorbiciklivel mindennap. Na és ugye, ha valakinek látomása vót, úgy elalélt, mint aki elájult. Addig ott őrizték, míg magához tért, hogy mit látott? És kellett neki beszélni, hogy mit látott. Azután meg már kezdték tiltani, úgyhogy igazoltatták a népet, meg elvették az obcsánszkikat
. És akkor bevitték az emenvére
, és akkor ugye, ha akart valaki hazamenni, kellett neki menni kiváltani."1
"... Egy ízbe', így ahogy jövünk fel, az erdőbe, ahogy begyövünk, ... katonák voltak letáborozva, kiküldve ide, hogy tiltsák meg, hogy ne gyöjjenek ide a népek."1 "Kijött oda három csendőr. Én a templom előtt voltam kint. Az egyik felment oda, ahol a körtefa van, arra a fára, ott nézte a népet. A kettő pedig itt szórakozott. Egyszer jön oszt le a csendőr, azt mondja a kettőnek, s el volt fehéredve, hogy: 

- Gyertek, menjünk el, amit én láttam, az nekem elég! - Megfordultak és elmentek."3 "Jászón, ahol van a cigánykocsma a dombon, ahogy megyünk ki Mecenzéf felé, oda bement egy csendőr. ... Azt mondják, hogy szinte zihált, annyira (meg volt rendülve). Azt mondja: - Emberek, én nem hittem, én szolgálatba voltam oda kiküldve, de higgyék el, hogy csoda van ott! Ő látott valamit, ... és alig tudott megnyugodni."

"Gyógyulások is voltak, nem szabad volt (elismerni), mert ugye az orvos nem adhatta ki a papírt, hiába igaz volt, nem adhatta ki a papírt, hogy a beteg meggyógyult a forrásvíztől. ...Volt egy pányi asszony, már idős asszony volt, mikor odajárt. Szóval a lábai fájtak, 11 évig nem járt csak mankóval. Így egy Nagyboldogasszony napján, rettenetes sok nép volt, és ott nagy körben körülállták, ... azt mondja, hogy: - Nem láttam semmit, de hála Istennek, meggyógyultam! - Megpörgött a kör közepén: - Semmi bajom, nézzék meg! 11 évig még a lányomhoz sem tudtam menni a faluba, hiába ott lakott! A templom a szomszédomba' volt, de oda se tudtam bot nélkül menni, vagy mankó nélkül! - De már a detektívek is ott álltak, oszt hallgattak mindent végig!”

”Nos az a pányi asszony, járt azután is. Akkor egyszer kiadták a papoknak az egész környéken, hogy nem szabad meggyóntatni azokat, akik a Szentlászlóhoz járnak. Hát ő is áldozó volt, azt mondja: - Jaj, én bűnbe' nem akarok (lenni), hát most mit csináljak? Én mennék is, - és nem akarta a papokat se sérteni. ... Éjszaka megbetegedett az asszony: - Fiam, eredj a Szentlászlóhoz, mer' én reggelig meghalok! - Két órakor indult el Pányból vízér' ide. És utána megintcsak járt az asszony."1
"Ahogy volt a kápolna bent (a romok között), ahogy bemegyünk, a jobb oldalon volt egy nagy cseresznyefa. Három ága volt így a törzsétől fel. És az a cseresznyefa karácsonytól újévig kivirágzott. Szabályosan kivirágzott, a virágot szedték le, úgyhogy a rozsnyói püspökségre is került abból a virágból mer' hát ugye, nemigen akarták ezt hinni, meg hát nem lehetett nekik helybe jönni."1
"A papoknak kiadták, hogy hát nem szabad azokat meggyóntatni, megáldoztatni, akik ide járnak. De ezt az állam adta nekik, nem a papok!"1 ... "A papok nyomás alatt voltak, hogy szóval ezt nem szabad, a kösségben be lesz zárva a templom. A püspökség Kassáról, mindenünnen tiltotta, hogyha nem fogja a pap megakadályozni, hogy a debrődi nép odajárjon, akkor be lesz zárva a templom."1 "A papoknak kiadták, hát szegény atyát
 ez vitte el! Ez vitte el, én tudom, mert hozzám igen sokat elgyött, ha ünnep volt, Mária-ünnep volt: - Na, Margit néni, tetszett kint lenni? - Mondom: - Voltam, esperes úr. - Azt mondja: - Volt jelenés? - Mondom: - Volt bizony, sokan látták. - Szegény, mindig eljött megkérdezni. Közben a templomba' is volt jelenés. ... Hát reggel volt a mise, mer' helybe’ volt a pap. Jön onnan a szomszédasszonyom, azt mondja: - Jaj, Margit néni, menjen oda a templomba! Akik ott voltunk, mind láttuk! ...És ezt a papunk is látta, meg a két ministráns is. No oszt akkor ugye ő is meghivelkőzött
. ... Na aztán gyöttek a detektívek. ... A gyerekek azt mondták, hogy hát ha még felakasztanak is, akkor is megmondjuk, hogy igaz, mer' láttuk! Így tettek a gyerekek. Na, elmentek az espereshez is. ... Ugye májusban ki volt díszítve az oltár nyírfaágakkal azelőtt is mindig. Végig, meg az oltár is két oldalról, egész hónapban, májusban. Hát oszt mit tett az esperes - nem voltam ott, csak mástól tudom -, hogy: - Talán nem is jelenés volt, hanem a nyírfaágaknak az árnyéka. - Így tett az esperes. (Utána) egyszer kérdezte a Szentlászlónál egy asszony: - Nénike, igaz, hogy a papjuk megtagadta a jelenést? - Hát mondom, sajnos, de igaz. - No, azt mondja, tartsanak rá a szavamra, hogy az esztendőnapot nem fogja megélni! - És mit tetszik szólni, hogy úgy volt! Egy hónappal előtte halt meg, mint ahogy a jelenés évfordulója volt. 1958. május 29-én volt a jelenés, április 30-án meghalt."1
"Hát valóban megmosta (a betegeket Konderláné), ... de akit ő megmosott, annak mindegyiknek volt is látszatja. Mert nemcsak megmosta, de imádkoztatta őket. Volt például egy somodi gyerek, olyan három-, három és fél éves gyerek, bicikliről esett le. ... Igen sokat láttam, hogy hordta az anyja, ilyen hóban ne, hogy a hóban így kellett taposkodni, Somodiból az ölébe' a gyereket. Annyira megsebezte a szemét, hogy kórházba került a gyerek. Gyulladást kapott az egész arca, teste, mindene. Tiszta seb volt a gyerek. Elvitték a kórházba, ... hát azt mondták az orvosok, hogy csak úgy tudják kezelni, ha kiveszik a szemét. Az anyja azt mondta, hogy hát már azt nem engedi, ... ami lesz, lesz. Hazahozták a gyereket a maguk felelősségére, de oda járt ki a Szentlászlóhoz aztán az asszonyka, mosogatta neki a szemét a vizecskével, az különben is a szemre igen jó! ... És az öreg néni is, az mindig megmosogatta. Oszt egyszer, már ők itt voltak Somodiból, Konderla néniék akkor jöttek Szepsiből, azt mondja a gyerek az anyjának, hogy: - Mama, ott gyön az a néni, aki megmosta a szemecskémet. - Te azt látod, fiacskám? - Azt mondja: - Látom. Ott gyön, aki megmosta a szemecskémet. - Megmondta háromszor is az anyjának. Látta a gyerek, (és teljesen meg is gyógyult). Azt mondta ... Konderla néni, hogy: - De anyuka, nemcsak hogy megörüljünk, hogy hát jobban van, hát meg is kell hálálni a Jóistennek! ...Hogy ennyire ellenzik (az idejárást), hát tessék papírokat elővenni, amit az orvosok adtak, hogy nem tudják a gyereket kikezelni, csak ha kiveszik a szemét, és elvinni a püspökhöz Rozsnyóra. És megmutatni neki, hogy má' higgyenek, hogy győződjenek meg abba helybe', hogy hát ez egy Istentől megáldott hely! ... Hát csak kérdezgette Konderla néni, mert járt ide az asszony még azután is a gyerekkel, hogy volt-e már a püspökségen? Hát, először csak, még nem, még nem, aztán végeredményben kinyögte, hogy hát ő nem mehet a püspökségre, mer' az ura pártember. És mit tetszik szólni, visszaesett a gyerek! Én magam láttam Szepsiben, hogy az orvosnál voltak beadni a gyereket."

"Innét a szomszéd községből, Csécsből volt valami fiú, azt mondta, hogy majd ő kigyün megmutatni, mert ott nincs semmi! Az Úr Jézusnak így, bakolt előtte, akkor két asszony megfogta, szálipapon vitte el, nem mert hátra se nézni! ... Mi mondtuk a Jézuska előtt az imádságot, Pista bácsi diktált, ...mikor mondta az Úr Jézus annak a csécsinek, hogy hát itt akarja éccaka látni."
 "... És akik ottmaradtak, (azt látták), hogy éjfél tájba' olyan homály ereszkedett le a kápolnába, a templom belsejébe nagy sűrű fátyolba', és így ment körül a templomon felülről az a homály, végig az égtől a földig. ... Biztos, a fiút kereste, oszt hogy nem találta a fiút az a homály, hát már biztosan csak lehetett benne az Úr Jézus is, akkor szépen fölhúzódott."2
"Akkor megint egyszer egy Nagyboldogasszonykor voltunk ott, már úgy kezdett széjjel oszlani a nép. ... Azt mondja Konderla néni: - Asszonyok, ne menjenek haza, még lesz jelenés! Ő alig hogy mondta, letérdepelt, ... úgy két felé tette a kezét, oszt leborult egész a földig: - Asszonyok, nézzék, itt van Szent László! - Olyan nagy vót, hogy egész onnan, egész végig, fel Somodig vót, csak ő volt, a Konderla néni azt mondta. Meg láttam, hogy harcisisak vót a fején, nem királykorona. Nagy palást, és a nagy palást egész a lova térgyéig (ért le). Úgyhogy az egész hátulját a lónak takarta a palást. Rendesen, szabályosan lehetett látni, de olyan nagy volt, hogy a fél tisztást borította. ... Tiszta fehér vót, mint a hó, ...de Konderla néni meg aranyszínűbe' látta."1
"Ez a Konderla néni, megboldogult, ő szegény nagyon sokat szenvedett. Mer' őt összeverték, utána ugye lehordták ott őtet, hogy bolond. Aztán bekerült a kórházba. Úgyhogy még az atya a szentáldozást is elvonta tőle. És aztán olyan csodálatosan halt meg, hogy amikor haza ment, a halála előtt pont' az az atya kórházba került. ... Konderla néni hazakerült, ő kórházba került. Konderla néni kívánta az Úr Jézust, és akkor a helybeli (másik) pap, Eperjessy atya elment hozzá, meggyóntatta, megáldoztatta, és egy óra múlva Konderla néni meghalt. És a temetésére, azt mondta, azt a keresztet, amivel ő járt ki oda a zarándokhelyre, azt tegyék be neki a koporsóba. Úgyhogy szépen megvolt a temetése, nyugodjon békén."

"... na oszt akkor elhatározták itten nálunk az emberek, hogy csinálnak oda a templom belsejébe kápolnát. Először gondolkoztak azon, hogy csinálnak kőből. ... Hát mondtam nekik, hogy emberek, kőből kápolnát ne csináljatok, mer' ha kőből csináltok oda kápolnát, ott templom többet sose lesz. ... Nem is csinálták azt kőből, csináltak deszkából. ...Vettek bele egy nagyon szép Jézus Szíve-szobrot, körülbelül 170 centi (magas volt), egy Szűz Mária-szobrot a kis Jézuskával az ölébe'."1 ..."És ide a bükkfa elibe csináltak még egy kis kápolnát. Azon nem vót ajtó, csak olyan kis kápolna, benne vót a szobor, ... ez a lurdesi Szűzanya úgy, hogy változott. Gyönyörű volt, változott az arca, néha oly bánatos volt, néha oly szép mosolygós volt, néha oly kreolbarna volt, néha szép világos volt, gyönyörű szobor volt. Isten ellen vétek, hogy ... megégették. Leöntötték és meggyújtották a csendőrök."

"Volt egy ember, olyan már javabeli idős, hogy igen szeretett morogni. ... És ahogy volt a cseresznyefa, még ez a meggyújtás előtt volt. Mer' így a cseresznyefa is kiégett a meggyújtáskor. ... Úgyhogy itt ment három ága a törzsétől. Hát, az ember azon három ág közt látott egy párnát, és az összes szerszámok, amellyel az Úr Jézust felfeszítették, ott voltak rajta, meg a töviskorona is. Kalapács, harapófogó, szögek, minden ott volt rajta. Hazajött az ember, ... hát aztán mindig sírt. Kérdezte a felesége: - Te Géza, mit láttál, hogy mindig sírsz? - Hát az sokáig nem mondta a feleségének. De oszt a felesége azér' mindig (faggatta), így oszt elmagyarázta, hogy mit látott. Hát azt mondta neki a felesége: - Látod, káromkodol, így feszíted meg te is az Úr Jézust! Azér' láttad ezeket, ...amivel felfeszítették az Úr Jézust."1
"58-ba' volt, mikor kimentünk a Szentlászlóhoz a fiammal, nyugodjon, az is meghalt már. ... Kimentünk, mert azt mondták, hogy karácsonyfát díszítsünk ott is. Karácsonyfát vittünk, karácsonyfatalpat, gömböket, mindent, terítőket, tisztát, szóval volt mit hozni. Mondom, segítel legalább, fiam, kihozni. Mikor kimentünk, hát mondom, legelőször a karácsonyfatalpba csináld be a karácsonyfát. Meg is csinálta. Azt mondja, hogy: - Megyek, megnézem a stációképeket, még nem láttam. - Mert akkor már voltak kiaggatva stációs képek körül. ... Mondom, csak eredj, még eligazítom a terítőt az oltáron, addig majd begyössz. Mikor begyött, hát már kezdtem a karácsonyfára rakni a gömböket. ... A legelső gömböt, ahogy a kezébe vette, mindjárt elfakadt sírva a fiam!: - Anyuka, nézzen a Jézuskára! Sír az Úr Jézus! - Ránézek, hát tényleg, a két szeme ürege ... tele volt vízzel. Az orrán egy nagy csöpp víz, a szakáll két ágán szintén nagy csöppekbe' a víz. Hát volt nálam egy tiszta zsebkendő. Mondom, fiam, törüld meg az Úr Jézus arcát. Meg is törülte. Meg is van a zsebkendő, de sajnos azt se kíméltük meg, mer' ha nekem fájt valami én is dörzsöltem vele, másnak is odaadtam a kezébe, úgyhogy bizon bepiszkolódott a zsebkendő. Megvan, de nem merem ki se mosni, mer' az Úr Jézus könnye volt benne. ... Hát még úgy gondolkoztam, hogy Istenem, mondjam valakinek, ne mondjam? Mert olyant se akar az ember mondani, ami esetleg talán nem igaz, téves. De oszt az a gondolatom támadt, hogy nos az Úr Jézusnak így volt a keze, és a ruhája szegélye rendszerint az Úr Jézusnak széles, nem? ... Hát, mondom, ott is csöpöghetett (volna) a víz! ... Sehol sem volt, csak a két szemüregében, meg az orrán és a két szakállán. ... Hát most mért sír az Úr Jézus, valami okának kell lenni! Hát itt van, hogy miért sírt: 1959. május 19-én, Pünkösd harmadik napján meggyújtották a Szentlászlónál mind a két kápolnát. Megégett a gyönyörűszép 180-190 centi magas Jézus Szíve-szobor, a 150 vagy 160 centiméteres Mária-szobor a kis Jézussal, meg akkor az a kis szobor, a lurdesi Szűzanya. De meg is mutatom: Szűzanya kezén ez az olvasó így összeégett! De már ebből csíptek le szemet, mer' akinek én mutattam, hát csíptek le, amíg csak tudtak belőle egy szemecskét, hogy elvigyék, mint ereklyét. ... A vázák vízzel együtt a virággal mind összeolvadtak. ... A Jézus Szíve-szobor, hát leöntötték, megégett. Tisztán a szíve maradt meg az Úr Jézusnak, ... meg a lába két feje."1
"Na akkor oszt elhatároztuk, hogy most megcsináljuk pléből a kápolnát, azt nem fogják tudni meggyújtani. ... Nem soká volt az se. Összetörték, összeszedték az összes szobrokat, mert má' megint újra be vót szerelve a kápolna szoborral, szépekkel. Összeszedték, recskára
 rakták és bevitték. Azt mondták, hogy viszik Jászóra, és az útba' találtuk meg, hogy mentünk Jászóra, imitt-amott összetörve a szobrokat."1
"... És én azóta álmodom a Szűzanyát, hogy a Szentlászlóhoz ne hagyják abba a zarándoklást. És templomot akar. Úgyhogy már nekem minden megvan, már még a telekkönyvből a szám is, minden. Már a rozsnyói püspök úrnál is voltam, megmutattam neki, azt mondta, csak intézzek, amit tudok. Ha valami nehézség (támad), menjek, segít. Hát ezen a ponton állok. ...

- Mostanában még járnak ki Szentlászlóhoz az emberek?

- Hát járunk mink nagyon kevesen, hisz már most, maholnap úgy hanyatlik a hit, dacára annak, hogy meg van engedve."

- Aki a forráshoz megy, mit imádkozik az úton?

"Hát szoktunk, míg kimegyünk, elimádkozzuk a rózsafűzért. Az örvendetest, aztán a fájdalmasat félig elmondjuk. A többit ott befejezzük, és a dicsőségest. Három rózsafűzér. Aztán énekelünk, még közbe' van ilyen ima, amit könyvből (mondunk), vagy litánia, aztán jövünk haza. A kereszt elé bemegyünk oda még imádkozni, a kereszthez. …

- Megposhad-e a forrás vize?

- Nem! Már hároméves vizem is vót, és olyan tiszta, akár az arany. ... Mondom, nekem mindig van is otthon. De ha én ezekből iszok, mindig azt mondom:

- Szűzanyám, add testi-lelki javamra!"

"Oh Szent László király, könyörögj a Boldogságos Szűz Máriához, hogy a rólad elnevezett szép erdőrészt szentelje meg az ő megjelenésével, hogy az emberek megtanulják az Istent imádni, Vele együtt, óh Szűz Anyám, Téged szeretni, és felebarátainkat is szeretve a béke áldásaiban részesüljünk. Ámen."

